作者:劉禹錫
標題:客有為餘話登天壇遇雨之狀，因以賦之
內容:清晨登天壇，半路逢陰晦。疾行穿雨過，卻立視雲背。白日照其上，風雷走於內。滉漾雪海翻，槎牙玉山碎。蛟龍露鬐鬣，神鬼含變態。萬狀互生滅，百音以繁會。俯觀群動靜，始覺天宇大。山頂自晶明，人間已滂沛。豁然重昏斂，渙若春冰潰。反照入松門，瀑流飛縞帶。遙光泛物色，餘韻吟天籟。洞府撞仙鐘，村墟起夕靄。卻見山下侶，已如迷世代。問我何處來，我來雲雨外。